b"\n_START_ARTICLE_\nJoan Colomines i Puig\n_START_SECTION_\nBiografia\n_START_PARAGRAPH_\nJoan Colomines estudi\xc3\xa0 medicina i filosofia i lletres. Escriv\xc3\xad poesia catalana de contingut patri\xc3\xb2tic i reivindicatiu. Va fundar i dirigir la revista Poemes (1963-1964) fins que fou prohibida per la censura franquista. Com a militant del Front Nacional de Catalunya i, a partir de la creaci\xc3\xb3 el 1969, de la Comissi\xc3\xb3 Coordinadora de Forces Pol\xc3\xadtiques de Catalunya i l'Assemblea de Catalunya (1971-1976) fou detingut vuit vegades, tres vegades empresonat preventivament i un cop jutjat pel Tribunal d'Ordre P\xc3\xbablic. El 1973 va fundar, juntament amb Enric Molt\xc3\xb3, Anton Sala Cornad\xc3\xb3 i Jordi Colomines Companys, el Partit Popular de Catalunya, partit sobiranista d'ideologia socialista que es va integrar el novembre de 1976 al Partit Socialista de Catalunya-Congr\xc3\xa9s (1976-1977)._NEWLINE_Representant al PPC va ser membre del Consell de Forces Pol\xc3\xadtiques de Catalunya (1976). El 1977 va ingressar a Converg\xc3\xa8ncia Democr\xc3\xa0tica de Catalunya, amb la qual fou elegit diputat al Parlament de Catalunya (1980-1992), elegit a les eleccions de 1980, 1984 i 1988; tamb\xc3\xa9 fou president de la Comissi\xc3\xb3 de Cultura del Parlament de Catalunya (1984-1988) i secretari de la de Drets Humans. M\xc3\xa9s endavant fou ponent de la Llei de normalitzaci\xc3\xb3 ling\xc3\xbc\xc3\xadstica (1980-1983), comissari de Promoci\xc3\xb3 Exterior del Catal\xc3\xa0 (1992-1996) i President de la Comissi\xc3\xb3 de Lectorats de Catalunya a les universitats espanyoles, organismes del govern de la Generalitat de Catalunya._NEWLINE_Tamb\xc3\xa9 va ser membre fundador de la Taula rodona de Barcelona (1966), de la Comissi\xc3\xb3 Coordinadora de Forces Pol\xc3\xadtiques de Catalunya (1969), l'Assemblea de Catalunya (1971) i del Consell de Forces Pol\xc3\xadtiques de Catalunya (1975). Secretari de la Comissi\xc3\xb3 Catalana d'Amnistia (1969). Coordinador de la Campanya de les inst\xc3\xa0ncies a favor de la llengua catalana (1963). Membre de les Comissions Onze de setembre, des de 1964, la comissi\xc3\xb3 organitzadora de l'Homenatge al Doctor Jordi Rubi\xc3\xb3 (1967), de la comissi\xc3\xb3 pro Premi Nobel a Josep Carner. Membre de la redacci\xc3\xb3 de l'emissora clandestina La veu de l'Assemblea de Catalunya. Ha estat secretari de la comissi\xc3\xb3 lexicogr\xc3\xa0fica de la Societat Catalana de Biologia societat filial de l'Institut d'Estudis Catalans i del PEN Club catal\xc3\xa0 (1964). Membre del consell de redacci\xc3\xb3 de la revista Serra d'Or (1967-1972). Per enc\xc3\xa0rrec de la Comissi\xc3\xb3 Coordinadora de Forces Pol\xc3\xadtiques de Catalunya va organitzar amb Josep Pedreira, Joaquim Horta i Francesc Vallverd\xc3\xba, el Primer Festival Popular de Poesia Catalana, celebrat el 25 d'abril de 1970 al Gran Price de Barcelona i del qual en va ser el presentador. Va ser membre de la comissi\xc3\xb3 organitzadora de l'Any Fabra (1968). Entre el 16 de maig de 1959 i el 2 de juny de 1962 i una el 1964 va organitzar al seu domicili particular les vetllades liter\xc3\xa0ries Barbolles Po\xc3\xa8tiques amb poetes com Salvador Espriu, Joan Oliver o Carles Riba, i altres de novells aleshores, que llegien la seva obra, amb un total de 34 sessions. Amb el nom d'Arxiu Sonor de Poesia 1961-1964 va reunir un conjunt d'enregistraments de poemes recitats pels mateixos autors. Juntament amb Moss\xc3\xa8n Vidal Aun\xc3\xb3s i d'altres persones crea el Premi de poesia per a in\xc3\xa8dits Moss\xc3\xa8n Amadeu Oller a la parr\xc3\xb2quia de Sant Medir la Bordeta. Fou president de l'Associaci\xc3\xb3 Catalana de Ci\xc3\xa8nices de Laboratori Cl\xc3\xadnic 1995. Director del Programa Especial dels Laboratoris d'An\xc3\xa0lisis Cl\xc3\xadniques (PELAC) del Departament de Sanitat i Seguretat Social de la Generalitat de Catalunya. Fou membre de la Societat Catalana d'Estudis Hist\xc3\xb2rics, filial de l'Institut d'Estudis Catalans. Tamb\xc3\xa9 fou president de l'Associaci\xc3\xb3 Catalana d'Expresos pol\xc3\xadtics 1976 - 1989. Va formar part de l'equip de redacci\xc3\xb3 del Vocabulari M\xc3\xa8dic de l'Acad\xc3\xa8mia de Ci\xc3\xa8ncies M\xc3\xa8diques de Barcelona. Responsable de la part m\xc3\xa8dica de la Gran Enciclop\xc3\xa8dia Catalana. Membre de l'equip de la col\xc2\xb7lecci\xc3\xb3 cient\xc3\xadfica Monografies M\xc3\xa8diques. President del I Congr\xc3\xa9s Catal\xc3\xa0 de Ci\xc3\xa8ncies de Laboratori Cl\xc3\xadnic (juny 1994). President del Club N\xc3\xa0utic d'Arenys de Mar (1995-1997). Col\xc2\xb7laborador amb articles d'opini\xc3\xb3 a diaris com Avui, La Vanguardia, o revistes com Pres\xc3\xa8ncia, Serra d'Or, entre altres. El 1998 va rebre la Creu de Sant Jordi. Premi a l'excel\xc2\xb7l\xc3\xa8ncia professional 2004 del Consell de Col\xc2\xb7legi de Metges de Catalunya._NEWLINE_Mor\xc3\xad el 22 de febrer de 2011 a Barcelona, a l'edat de 88 anys. El seu arxiu est\xc3\xa0 dipositat en l'Arxiu Nacional de Catalunya.\n_START_SECTION_\nFons personal\n_START_PARAGRAPH_\nEl seu fons personal es conserva a l'Arxiu Nacional de Catalunya. El fons cont\xc3\xa9 la documentaci\xc3\xb3 generada i aplegada per Joan Colomines i Puig, fruit principalment de la seva activitat de creaci\xc3\xb3 liter\xc3\xa0ria, d'investigaci\xc3\xb3 m\xc3\xa8dica i d'actuaci\xc3\xb3 pol\xc3\xadtica. Entre la documentaci\xc3\xb3 personal, destaca la relativa a la seva formaci\xc3\xb3 acad\xc3\xa8mica, continuada amb els primers anys exercici m\xc3\xa8dic. De l'obra creativa, a m\xc3\xa9s d'originals de llibres i articles in\xc3\xa8dits diversos, cal destacar el dietari personal redactat d'en\xc3\xa7\xc3\xa0 del 1959, aix\xc3\xad com els materials utilitzats en les lectures po\xc3\xa8tiques organitzades a la clandestinitat i els di\xc3\xa0legs amb Salvador Espriu. De la seva activitat cultural destaquen, a m\xc3\xa9s de la documentaci\xc3\xb3 sobre el seu foment arreu dels Pa\xc3\xafsos Catalans, la que reflecteix la seva actuaci\xc3\xb3 al PEN Club Catal\xc3\xa0 i l'Associaci\xc3\xb3 d'Escriptors en Llengua Catalana. De l'activitat professional, la derivada de la seva participaci\xc3\xb3 en els principals projectes i entitats dedicats a Catalunya a les an\xc3\xa0lisis cl\xc3\xadniques, aix\xc3\xad com els originals de tota la seva obra m\xc3\xa8dica. Pel que fa a la documentaci\xc3\xb3 fruit de la seva activitat pol\xc3\xadtica destaca la correspond\xc3\xa8ncia emesa i rebuda i la relativa a la clandestinitat (partits i plataformes unit\xc3\xa0ries), aix\xc3\xad com la que reflecteix la seva tasca parlament\xc3\xa0ria a la cambra catalana (com a diputat, com a president de la Comissi\xc3\xb3 de Pol\xc3\xadtica Cultural i com a interlocutor amb diverses persones i entitats culturals."